TLAČOVÁ SPRÁVA 
   	          (8. máj 2012)

Rozlúčka s kameramanom 
Tiborom Biathom bude v sobotu 

Dňa 5. mája 2012 slovenskú filmársku i kultúrnu obec opustil jeden z významných slovenských kameramanov, čerstvý laureát ceny Slnko v sieti za výnimočný prínos slovenskej kinematografii Tibor Biath, ktorý počas svojej tvorivej činnosti nakrútil takmer 70 krátkometrážnych a 50 dlhometrážnych filmov. Vo svojej kameramanskej činnosti spolupracoval s režisérmi ako Vojtech Andreánsky, Peter Solan, Eduard Grečner, Andrej Lettrich či Martin Ťapák. Verejnosť i najbližšia rodina sa s ním rozlúčia v sobotu 12. mája o 9.30 hod. v bratislavskom Krematóriu, v deň jeho nedožitých 87. narodenín.

Tibor Biath sa narodil 12. mája 1925 v Prešove. Patril k prvým absolventom odboru kamera na pražskej FAMU (1946 – 1949), kde ho okrem iných učil aj Karol Plicka. Po ukončení školy sa vrátil na Slovensko, kde nastúpil do Štúdia krátkeho filmu v Bratislave. Tam nakrúcal hlavne dokumenty, osvetové, inštruktážne a populárno-vedecké filmy. Časom prešiel k hranej produkcii, debutoval v roku 1960 v Štúdiu hraných filmov stredometrážnym filmom pre deti Ivan Dimitrija Plichtu a o rok neskôr nakrútil dlhometrážny poviedkový film Tri razy svitá ráno v réžii Jozefa Medveďa. Počas svojej kariéry bol Biath kameramanom takmer 50-tich hraných filmov, k najznámejším patrí jeho spolupráca s režisérom Petrom Solanom na filmoch Boxer a smrť, Tvár v okne a Prípad Barnabáš Kos. V nasledujúcom období rokov 1965 – 1989 nakrútil na Kolibe 15 hraných filmov, v ktorých sa prejavila nielen jeho zručnosť pri nakrúcaní exteriérových a interiérových scén, ale aj zmysel pre realitu detailu a kompozíciu. V tomto období stál za kamerou filmov Nylonový mesiac Eduarda Grečnera, Vreckári Ľudovíta Filana, Ďaleko je do neba Jána Lacka. Vtedy vznikli aj detektívne filmy režiséra Andreja Lettricha Prípad krásnej nerestnice a Šepkajúci fantóm alebo Úsmev diabla Jána Zemana, ktorý patrí k posledným Biathovým filmom. Venoval sa aj televíznej tvorbe a nakrúcal i televízne seriály. 

Tibor Biath patril k najstaršej generácii slovenských filmárov, tvorbu súčasných kameramanov ale hodnotil pozitívne. Ako sa pred pár rokmi vyjadril pre mesačník Film.sk: „Mladí sú stále silnou kategóriou, takže po profesionálnej stránke je to v poriadku. Horšie je to s námetmi a scenármi, ktoré nie sú také výrazné. Na kameru však nemôžem povedať krivého slova. Myslím si, že sa blýska na lepšie časy a mladí dostanú šancu. Odporúčal by som im dokumentárnu tvorbu, kde sa môžu profesionálne zdokonaliť – je to výborná škola pre vstup do hraného filmu.“ V roku 2005 získal Tibor Biath pri príležitosti svojich 80. narodenín tri významné ocenenia. Jedným z nich bola Zlatá kamera, ďalej Igric za celoživotné dielo a štátne vyznamenanie Rad Ľudovíta Štúra III. triedy. V tom čase režisér Peter Hledík nakrútil o jeho práci televízny dokument Celky a detaily Tibora Biatha (2005). V apríli 2012 na udeľovaní národných filmových cien Slnko v sieti sa stal Tibor Biath držiteľom ocenenia za výnimočný prínos slovenskej kinematografii. Zo zdravotných dôvodov si cenu nemohol prevziať osobne, v zastúpení ju prevzal jeho syn. 

Tibor Biath v slovenskej kinematografii zanechal výraznú stopu. Posledná rozlúčka s ním sa uskutoční v bratislavskom krematóriu v sobotu 12. mája o 9.30 hod., v deň jeho nedožitých 87. narodenín. Za filmársku obec sa s ním rozlúči režisér Eduard Grečner, ktorý sa spolu s Biathom stal v apríli 2012 tiež držiteľom ceny Slnko v sieti za výnimočný prínos slovenskej kinematografii. 

Spomienka na Tibora Biatha

Eduard Grečner:

„Tibor Biath patril ku kameramanom, s ktorým režiséri radi spolupracovali. Bol inšpiratívny, vedel sa tvorivo, ale pružne poddať látke a zámeru režiséra. Okrem toho disponoval osobným šarmom, a ten dokázal pretvoriť filmový štáb na klub priateľov, kde si ľudia vychádzali v ústrety. Nakrútili sme spolu prvý slovenský širokouhlý film Nylonový mesiac, kde sme boli obaja pred novým terénom (iná mizanscéna a iný pohyb kamery). Tibor vedel reagovať na scénický problém, ktorý široké plátno so sebou prináša, a tešili sme sa, že máme takú šancu. Nakrútili sme spolu aj menej známy stredometrážny hraný film Mŕtve oči podľa predlohy Rudolfa Jašíka a scenára Maríny Viceníkovej. Znovu nový problém a znovu exceloval Biathov dôvtip – hrdina filmu je slepý chlapec a ja som od Tibora žiadal vymyslieť „ako slepý vidí svet“, aby  jeho svet zobrazil slepými očami tak, aby bol viditeľný a súčasne neviditeľný. Prišiel s výborným nápadom, podobným tej rozprávkovej úlohe, ktorú dostala rybárova dcéra – aby prišla na hostinu „ani  nahá, ani  oblečená“. Našiel virtuózne riešenie. Bolo (ako všetky dobré nápady) síce jednoduché, ale skvelé – nakrútil tie scény cez vlnité sklo. Príslovečná črta Tibora Biatha („Tibča“ ako sme ho volali) – absolútna skromnosť – mu nikdy nedovolila dajako sa pýšiť týmto „riešením neriešiteľného“. Žiaľ, film Mŕtve oči postihla kliatba doby: práve vtedy prišiel príkaz alebo zákaz uvalený na moje meno, takže sa síce vysielal, ale bez titulkov a neskôr „zaspal“ v archíve STV. Tiborovo kameramanské umenie zažiarilo aj v Solanovom filme Boxer a smrť. Mnoho filmov nakrútil s Lettrichom. Všetky ukážkovo dôkladné a nápadité.“ (7. máj 2012)

Peter Solan:

„V posledných rokoch sme sa veľa nestretávali, ale stále sme o sebe vedeli, „chlapec“. Často si takto oslovoval svojich spolupracovníkov (dievčatá pravdaže inak) a vždy som si pritom myslel, že ten najväčší chlapec si bol práve Ty. Svojím úsmevom, optimizmom v práci a chuťou do života, aj keď si prežil všeličo nedobrého. Tiborko, naďalej budeš v nás, ktorí sme mali tú česť s Tebou pracovať a spoznať Tvoju milú povahu, chlapec.“ (7. máj 2012)

Filmografia (výberovo) Tibora Biatha:

Hraná tvorba - kamera

1960	Ivan  (réžia - Dimitrij Plichta)
1961	Tri razy svitá ráno (réžia - Jozef Medveď)
1962	Boxer a smrť (réžia - Peter Solan)
1963	Tvár v okne (réžia - Peter Solan)
1964	Prípad Barnabáš Kos (réžia - Peter Solan)
1965	Nylonový mesiac (réžia - Eduard Grečner)
1966	Živý bič (réžia - Martin Ťapák)
1967	Rok na dedine (réžia - Martin Ťapák, Karol L. Zachar)
	Vreckári (réžia - Ľudovít Filan)
1970	Naši pred bránami (réžia - Ľudovít Filan)
1972	Ďaleko je do neba (réžia - Ján Lacko)
1972	Letokruhy (réžia - Ľudovít Filan)
1973	Prípad krásnej nerestnice (réžia - Andrej Lettrich)
	Putovanie do San Jaga (réžia - Martin Ťapák)
1974	Do zbrane, kuruci (réžia - Andrej Lettrich)
	V každom počasí (réžia - Ľudovít Filan)
1975	Stretnutie (réžia - Andrej Lettrich)
1976	Šepkajúci fantom (réžia - Andrej Lettrich)
Červené víno I-II (réžia - Andrej Lettrich)
1977	Dvere dokorán (réžia - Jozef Medveď)
	Rača - moja láska (réžia - Jozef Medveď, Palavandišvili)
1981	Otec (réžia - Andrej Lettrich)
1987	Úsmev diabla (réžia - Ján Zeman)

Dokumentárna tvorba - kamera
 
1955	Hygiena vodných tokov (réžia - Pavol Čalovka)
	Na snehových stráňach Malej Fatry (réžia - Jozef Zachar)
	Pani Chytrá pamätá (réžia - Florián Andris)
Samo Chalúpka (réžia - Jozef Zachar)
Večerný predaj (réžia - Jozef Zachar)
	Ľadový kryštál ako geologický činiteľ (réžia - Jozef Zachar, kamera)
1956	Domica (réžia - Vojtech Andreánsky)
	Gánovský nález (réžia - Jozef Zachar)
	Na brehoch Dunajca (réžia - Florián Andris)
	Za ľudovými hudobnými nástrojmi (réžia - Dimitrij Plichta)
1957	Aby vám slúžili (réžia - Vojtech Andreánsky)
	Čo nezažil Kolumbus (réžia - Pavel Miškuv)
	Keď manžel varí (réžia - Kazimír Barlík)
	Na Roháčoch (réžia - Jozef Zachar)
	Pán hlavný, prosím (réžia - Vojtech Andreánsky)
	Prečo kvitnú (réžia - Radúz Činčera)
	Travertín (réžia - Jozef Zachar)
1958	Kniha (réžia - Kazimír Barlík)
	Kremnica (réžia - Vojtech Andreánsky)
	More, nepokojná voda (réžia - Jozef Zachar)
	Od Čierneho lesa po Čierne more (réžia - Vojtech Andreánsky)
	Sestra (réžia - Kazimír Barlík)
Týka sa nás všetkých (réžia - Kazimír Barlík)
1959	Kvety a včely (réžia - Kazimír Barlík)
	Nepočuteľný zvuk (réžia - Kazimír Barlík)
	Nezabudnite (réžia - Martin Slivka, Miroslav Kubík)
	Po strednom Slovensku (réžia - A. F. Šulc)
1960	Aký bol dnešný deň, občan ? (réžia - Dimitrij Plichta)
	Helenka (réžia - Vojtech Andreánsky)
	Na východ od raja (réžia - Jozef Zachar)
	Nová dedina (réžia - Pavel Miškuv)
	Očami dieťaťa (réžia - Dimitrij Plichta)
	Rozdelené mesto (réžia - Jozef Zachar)
1961	Človek a oblaky (réžia - Pavel Miškuv)
	Na konci ulice more (réžia - Jozef Zachar)
	Ostrov, ktorý zrodilo more (réžia - Jozef Zachar)
	Voda žije pod zemou (réžia - Jozef Zachar)
	Volal sa Petzval (réžia - Jozef Zachar)
1962	Hypnóza (réžia - Jozef Zachar)

kontakt: Simona Nôtová, tlačová tajomníčka SFÚ, tel.: +421 2 57 10 15 25, fax: +421 2 52 73 32 14, simona.notova@sfu.sk